Cos i Gènere 2021 - 2022
Channel: Es Baluard Museu
Date: 07/06/2022

Cos i gènere: projectes transversals des de l'art contemporani

Des d’Es Baluard Museu entenem les pràctiques artístiques contemporànies com una eina interdisciplinar i transversal per reflexionar sobre el món que ens envolta tot fomentant l’esperit crític.

En l’àmbit de l’educació formal, i amb l’objectiu de crear una comunitat de professorat que desenvolupi la seva tasca a llarg termini a partir de l’art contemporani, col·laboram amb el CEP de Palma Jaume Cañellas Mut per tal de consolidar la formació permanent per a docents.

El curs 2021-2022 llançam la 5ª edició de la proposta formativa «Cos i gènere: projectes transversals des de l’art contemporani». Els centres que hi participen són IES La Ribera, IES Berenguer d’Anoia y CIFP Son Llebre.

La formació està adreçada a professorat de secundària en actiu, de qualsevol àrea o matèria. El tema a treballar és el gènere vinculant-ho amb la performance com a llenguatge artístic.

El gènere és un tema transversal, de gran rellevància i necessari per ser tractat especialment en les edats adolescents. El connectam amb el llenguatge artístic de la performance, per ser el propi cos el principal mitjà d’expressió obrint així altres possibilitats expressives dins les pràctiques artístiques contemporànies sovint no explorades en l’activitat docent.

El seminari és de caràcter teoricopràctic. Combina una sèrie de sessions formatives per a docents amb d’altres de treball dins l’aula que es materialitzen en activitats específiques a portar a terme amb l’alumnat i es concreten en performances realitzades pels diferents grups a l’espai públic.

Està conduït per l’Àrea d’Educació i Programes Públics del Museu i compta amb la participació de professorat de l’ESADIB (Escola Superior d’Art Dramàtic de les Illes Balears), de Meritxell Esquirol, analista cultural, doctora en Ciències Humanes i de la Cultura, Comunicació Social i Institucional amb la tesi Feminidad, neoliberalismo y cultura popular: la despolitización del feminismo i de La lioparda teatre qui desenvolupa les sessions de cos amb l’alumnat als centres educatius.